EL Επίσημη Εφημερίδα της Ευρωπαϊκής Ένωσης C 304/1

Συμπέρασμα του Συμβουλίου για τη βελτίωση των ευρωπαϊκών ικανοτήτων ανάληψης δράσεων πολιτικής προστασίας

(2005/C 304/01)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

1. ΕΧΟΝΤΑΣ ΥΠΟΨΗ: — τα συμπεράσματα του Συμβουλίου, της 7ης Ιανουαρίου 2005, σχετικά με το σεισμό και το τσουνάμι στον Ινδικό Ωκεανό (1), — το σχέδιο δράσης της Ευρωπαϊκής Ένωσης, της 31ης Ιανουαρίου 2005, σχετικά με το σεισμό και τα τσουνάμι στον Ινδικό Ωκεανό (2), — τα συμπεράσματα του Συμβουλίου, της 4ης Οκτωβρίου 2004, για την ενίσχυση της συνολικής ικανότητας πολιτικής προστασίας της Ευρωπαϊκής Ένωσης (3), — τα συμπεράσματα του Συμβουλίου, της 25ης Νοεμβρίου 2004, όσον αφορά την πρόληψη, την ετοιμότητα και την αντιμετώπιση τρομοκρατικών επιθέσεων (4)· — την ανακοίνωση της Επιτροπής, της 20ής Απριλίου 2005, για τη βελτίωση του Κοινοτικού Μηχανισμού Πολιτικής Προστασίας (5), — την ανακοίνωση της Επιτροπής, της 20ής Απριλίου 2005, για την ενίσχυση των ικανοτήτων της ΕΕ όσον αφορά την αντιμετώπιση καταστροφών και κρίσεων σε τρίτες χώρες (6), — το σημείωμα του Γενικού Γραμματέα/Ύπατου Εκπροσώπου, της 20ής Απριλίου 2005, σχετικά με την παρακολούθηση του σχεδίου δράσης της ΕΕ μετά το σεισμό και τα τσουνάμι στον Ινδικό Ωκεανό (7), — το σημείωμα της Προεδρίας, της 20ής Μαΐου, σχετικά με την παρακολούθηση του σχεδίου δράσης της ΕΕ μετά το σεισμό και τα τσουνάμι στον Ινδικό Ωκεανό (8), — τα συμπεράσματα της Προεδρίας του Ευρωπαϊκού Συμβουλίου των Βρυξελλών της 16ης και 17ης Ιουνίου 2005, στα οποία το Ευρωπαϊκό Συμβούλιο δηλώνει ότι επιθυμεί να εξετασθούν κατά προτεραιότητα το δεύτερο εξάμηνο του 2005 η ενίσχυση των δυνατοτήτων πολιτικής προστασίας, ιδίως των διαθέσιμων ιατρικών μέσων σε περίπτωση βιοτρομοκρατικής επίθεσης, καθώς και η ανάπτυξη δυνατότητας άμεσης αντίδρασης βασιζόμενης στις ενότητες πολιτικής προστασίας των κρατών μελών (9).

2. ΈΧΟΝΤΑΣ ΚΑΤΑ ΝΟΥ ότι οι δημοσιονομικές επιπτώσεις των προτεινόμενων βελτιώσεων, και ιδίως της πρότασης για τη δημιουργία χρηματοδοτικού μέσου ταχείας επέμβασης και ετοιμότητας για σοβαρές καταστάσεις έκτακτης ανάγκης, πρέπει να είναι συμβατές με το δημοσιονομικό πλαίσιο της περιόδου 2007-2013 και να τηρούν την αρχή της επικουρικότητας.

3. ΒΕΒΑΙΩΝΕΙ ΕΚ ΝΕΟΥ την ανάγκη ανάπτυξης μιας «ικανότητας ταχείας αντίδρασης της Ευρωπαϊκής Ένωσης» για την αντιμετώπιση των φυσικών καταστροφών ή εκείνων που προκαλούνται από τον άνθρωπο εντός ή εκτός της Ένωσης, που θα βασίζεται σε εθνικούς πόρους και ομάδες που θα έχουν εκπαιδευθεί για να συνεργάζονται.

4. ΕΠΙΚΡΟΤΕΙ εν γένει την ανακοίνωση της Επιτροπής για τη βελτίωση του Κοινοτικού Μηχανισμού Πολιτικής Προστασίας, που περιέχει βραχυπρόθεσμες και μεσοπρόθεσμες προτάσεις για την ενίσχυση της ευρωπαϊκής συνεργασίας στο πλαίσιο του Μηχανισμού Πολιτικής Προστασίας.

5. ΚΑΛΕΙ την Επιτροπή και τα κράτη μέλη να βελτιώσουν, στο πλαίσιο των αντιστοίχων αρμοδιοτήτων τους, την ευρωπαϊκή συνεργασία στον τομέα της πολιτικής προστασίας, συμπεριλαμβανομένης της ενίσχυσης του Κοινοτικού Μηχανισμού Πολιτικής Προστασίας, προκειμένου να διασφαλιστεί ότι η Ευρωπαϊκή Ένωση θα μπορεί να παρέχει βοήθεια για ταχεία και αποτελεσματική πολιτική προστασία σε κάθε είδους καταστάσεις έκτακτης ανάγκης εντός και εκτός της Ένωσης.

6. ΤΟΝΙΖΕΙ τον πρωταρχικό ρόλο και τη γενική ευθύνη των Ηνωμένων Εθνών για τον συντονισμό της διεθνούς βοήθειας πολιτικής προστασίας σε τρίτες χώρες, εκεί όπου τα ΗΕ είναι παρόντα. Η Ευρωπαϊκή Ένωση θα πρέπει να υποστηρίξει τις ικανότητες των Ηνωμένων Εθνών στο συντονισμό επεμβάσεων πολιτικής προστασίας σε τρίτες χώρες. Στο πλαίσιο αυτό, η ικανότητα ταχείας αντίδρασης της Ευρωπαϊκής Ένωσης θα μπορούσε να συμβάλει στην ενίσχυση της ανάπτυξης των ικανοτήτων των ΗΕ για ανάληψη ταχείας δράσης σε περιπτώσεις ανθρωπιστικών καταστροφών.

7. ΕΝΘΑΡΡΥΝΕΙ την Επιτροπή και τα κράτη μέλη, στο πλαίσιο των αντίστοιχων αρμοδιοτήτων τους, να αναπτύξουν περαιτέρω μια σπονδυλωτή προσέγγιση μέσω προγράμματος στο οποίο θα καταρτιστούν σενάρια, αξιολόγηση των ικανοτήτων, επιχειρησιακά σχέδια, κατάρτιση και ασκήσεις καθώς και κοινές μεθοδολογίες αξιολόγησης κινδύνων, στο πλαίσιο προσέγγισης πολλαπλών κινδύνων που θα καλύπτει τις φυσικές καταστροφές καθώς και εκείνες που προκαλούνται από τον άνθρωπο, συμπεριλαμβανομένης της τρομοκρατίας. Το πρόγραμμα αυτό θα πρέπει να οδηγεί σε δράση, βασιζόμενο στις αρχές της επικουρικότητας και της συμπληρωματικότητας και υπό εθνική ευθύνη. Οι ενότητες πολιτικής προστασίας που θα καθοριστούν θα αποτελέσουν ένα από τα σημαντικά μέσα στα οποία θα μπορεί να στηρίζεται η ικανότητα ταχείας αντίδρασης της ΕΕ θα είναι δε σε θέση να ενεργούν ανεξάρτητα ή σε συνεργασία με άλλα θεσμικά όργανα της Ευρωπαϊκής Ένωσης ή διεθνείς οργανισμούς ή με την υποστήριξη αυτών.

8. ΤΟΝΙΖΕΙ ότι οι αξιολογήσεις, λαμβανομένης υπόψη της αξιολόγησης κινδύνων, η ανάλυση των ελλείψεων και τα διδάγματα που έχουν αποκομισθεί από καταστάσεις έκτακτης ανάγκης, η κατάρτιση και οι ασκήσεις αποτελούν τη βάση για τη λήψη αποφάσεων ή για τη βελτίωση της ικανότητας αντίδρασης της Ευρωπαϊκής Ένωσης.

9. ΠΑΡΑΚΙΝΕΙ την Επιτροπή και τα κράτη μέλη να προωθήσουν, σε σύντομο χρονικό διάστημα, τις εργασίες στους ακόλουθους τομείς προτεραιότητας: α) περαιτέρω εκτίμηση των ικανοτήτων πολιτικής προστασίας τις οποίες μπορούν να διαθέσουν τα κράτη μέλη σε αμοιβαία βάση για κάθε τύπο μείζονος καταστροφής, β) ανάπτυξη ικανότητας ταχείας αντίδρασης που θα βασίζεται σε ενότητες πολιτικής προστασίας των κρατών μελών και, για το σκοπό αυτό, καθορισμό προγράμματος με βάση τις αρχές της επικουρικότητας και της συμπληρωματικότητας με ανεξάρτητες ενότητες και αυτάρκεις μονάδες που θα ενεργούν υπό εθνική ευθύνη και θα μπορούν να χρησιμοποιούνται μόνες τους ή μαζί με άλλες συμβολές, γ) περαιτέρω ανάπτυξη δραστηριοτήτων κατάρτισης, ασκήσεων και ανταλλαγής εμπειρογνωμόνων για την τόνωση της ικανότητας συνεργασίας και για την προώθηση της διαλειτουργικότητας, δ) ανάπτυξη το αργότερο μέχρι τις 31 Δεκεμβρίου 2005, επί πλέον των εθνικών διακριτικών, και κοινών ενωσιακών διακριτικών για το επιτόπιο προσωπικό παρέμβασης και αξιολόγησης/συντονισμού, ε) περαιτέρω ανάπτυξη της πολιτικο-στρατιωτικής συνεργασίας με το Στρατιωτικό Επιτελείο της ΕΕ, ιδίως δε την πολιτικο-στρατιωτική μονάδα, στ) ενίσχυση της επί τόπου εκτίμησης των αναγκών με την ανάπτυξη κοινής μεθοδολογίας για την αξιολόγηση, με βάση τις διεθνώς συμφωνηθείσες μεθοδολογίες, όπου υφίστανται, και με την ενίσχυση της ικανότητας αξιολόγησης, ζ) ενίσχυση της ικανότητας διευκόλυνσης του συντονισμού επί τόπου και στο αρχηγείο, στους κόλπους της ΕΕ καθώς και με συναφείς διεθνείς οργανισμούς, η) ενίσχυση των διασυνδέσεων μεταξύ του Μηχανισμού και των συστημάτων έγκαιρης προειδοποίησης σε επίπεδο ΕΕ και σε επίπεδο ΟΗΕ, θ) περαιτέρω εργασίες για τη διευκόλυνση της μεταφοράς της βοήθειας πολιτικής προστασίας.

10. ΕΠΙΚΡΟΤΕΙ την πρόταση της Επιτροπής να διατεθεί για την ευρωπαϊκή προξενική συνεργασία το Κέντρο Παρακολούθησης και Πληροφόρησης (MIC) προκειμένου να υποστηρίζονται οι πολίτες της ΕΕ που είναι θύματα καταστροφών σε τρίτες χώρες.

11. ΚΑΛΕΙ την Επιτροπή να υποβάλει το συντομότερο δυνατόν πληρέστερες προτάσεις για την ενίσχυση της προληπτικής δράσης, βασιζόμενες στους όρους που διέπουν το πρόγραμμα δράσης στον τομέα της πολιτικής άμυνας (10), το πλαίσιο δράσης του Hyogo 2005-2016 (11) και το σχέδιο δράσης της Ευρωπαϊκής Ένωσης όσον αφορά το σεισμό και τα τσουνάμι στον Ινδικό Ωκεανό (12), καθώς και για την ενίσχυση των συστημάτων έγκαιρης προειδοποίησης εν γένει και, ειδικότερα, για τη Μεσόγειο και τον Ατλαντικό Ωκεανό.

12. ΚΑΛΕΙ την Επιτροπή να υποβάλει το συντομότερο δυνατόν, και το αργότερο μέχρι τον Οκτώβριο του 2005, περαιτέρω νομοθετικές προτάσεις για τη βελτίωση της συνεργασίας στον τομέα της πολιτικής προστασίας, συμπεριλαμβανομένου του Κοινοτικού Μηχανισμού, λαμβάνοντας υπόψη τα ως άνω συμπεράσματα.

13. ΘΑ ΕΠΑΝΕΛΘΕΙ στο σύνολο του φακέλου σχετικά με την ικανότητα ταχείας αντίδρασης της Ευρωπαϊκής Ένωσης πριν από τα τέλη του 2005.

(1) 5187/05.

(2) 5788/05.

(3) 11549/04.

(4) 15232/04.

(5) 8430/05 — COM(2005) 137 τελικό.

(6) 8382/05 — COM(2005) 153 τελικό.

(7) 8204/05.

(8) Έγγρ. 8961/1/05 REV 1.

(9) Έγγρ. 10255/05.

(10) Απόφαση του Συμβουλίου 1999/847/ΕΚ, της 9ης Δεκεμβρίου 1999, σχετικά με τη θέσπιση κοινοτικού προγράμματος δράσης στον τομέα της πολιτικής άμυνας (ΕΕ L 327 της 21.12.1999, σ. 53) όπως τροποποιήθηκε από την απόφαση του Συμβουλίου 2005/12/ΕΚ της 20ής Δεκεμβρίου 2004 (ΕΕ L 6 της 8.1.2005, σ. 7).

(11) Ψήφισμα για το πλαίσιο δράσης του Hyogo 2005-2015: Building the Resilience of Nations and Communities to Disasters, που εγκρίθηκε στις 22 Ιανουαρίου 2005 από την Παγκόσμια Διάσκεψη για τη μείωση των καταστροφών (A.CONF. 206/6).

(12) Έγγρ. 5788/05.